*XA-0.1E "Xoie"* "Mēness nolaižamā aparāta izaicinājuma" uzvarētāja nolaišanās Mohavē 2009. gada 30. oktobrī
*XA-0.1B "Xombie"* izmēģijānuma lidojumā ar sasaiti 2009. gada 11. septembrī
**eXtreme Altitude** (no angļu:  "ārkārtējs augstums") jeb **XA** ir ASV kompānijas Masten Space Systems bezpilota vertikālas pacelšanās un vertikālas nolaišanās lidaparātu sērija. Tās startē vertikāli kā parastas raķetes un nolaižas, izmantojot raķešdzinējus. Viens lidaparāts spējīgs veikt vairākus lidojumus vienā dienā.

XA-0.1
------

*XA-0.1* bija paredzēts kā tehnoloģiju demonstrators, izmēģinot nākotnes lidaparātu dzinējus, vadību un citas sistēmas. Tas izmantoja šķidrā skābekļa un izopropila spirta raķešdzinējus. Degvielas padeve notika pēc spiediena principa. Dzinējus var palaist un apturēt daudzas reizes.

### XA-0.1B "Xombie"

Pēc tam, kad pirmais prototips tika sadauzīts izmēģinājuma lidojumā 2008. gadā, tika nolemts izgatavot divus aparātus *XA-0.1B* un *XA-0.1C* izmēģinājumiem, kamēr lielāka lidaparāta *XA-0.2* izstrāde aizkavējās. Sākotnēji *XA-0.1B* tika uzstādīti četri dzinēji ar 4 kN vilci, bet 2009. gada pavasarī tie tika nomainīti pret vienu 3 kN dzinēju. Nākamo lidojumu pēc pirmā tas spēja atkārtot pēc 30 minūtēm.

Pirmais *XA-0.1B* lidojums bes sasaites notika 2009. gada 19. septembrī. Tas 2009. gada 7. oktobrī kvalificājās Mēness nolaižamā aparāta izaicinājuma pirmā līmeņa otrajai vietai, saņemot 150 000 USD.

### XA-0.1E "Xoie"

*Masten* uzbūvēja *XA-0.1B* uzlabotu versiju *Xoie*, kuram bija labāka celtspēja, izmantojot vieglākus materiālus: oglekļa kompozīttvertnes degvielai un spiediena nodrošināšanai. Tam bija viens alumīnija degkameras 3 kN dzinējs. *Xoie* tika izgatavots 6 nedēļās un piedalījās Mēness nolaižamā aparāta izaicinājumā. 2009. gada 30. oktobrī tas ieguva otrā līmeņa pirmo vietu.

Pēc šiem lidojumiem *Xoie* tiek pārbūvēts, lai tas varētu sasniegt 30 km augstumu. Tas tiks ievietots 0,76 m diametra cilindrā ar raķetes konusu, lai tiktu sasniegts lielāks ātrums.

### XA-0.1? "Foxie"

Lai sasniegtu vismaz 60 km augstumu, tiek gatavots lidaparāts *Foxie*. Tam par pamatu ņemtas *Xoie* sistēmas, apgādājot ar jaunu 13 kN dzinēju.

### XA-0.1G "Xogdor"

Lai sasniegtu kosmosu, tiek būvēts lidaparāts *Xogdor*. Tam būs tāda pati forma un dzinējs kā *Foxie*, bet ar lielākām ar degvielas tvertnēm. *Xogdor* būtu spējīgs 100 km augstumā pacelt 47 kg kravu.

XA-1.0
------

Tālāka *XA* sērijas attīstība saistīta ar komerciālu kravu suborbitāliem lidojumiem. *XA-1.0* ražošanas modeļa pamatā būs *Xogdor*.

Atsauces
--------

1. ↑  Jonathan Goff. «Post Space Access Technical Update» (angliski), 2009-04-17. Arhivēts no oriģināla, laiks: 2021-01-22. Skatīts: 2010-11-21.
2. ↑  Michael Mealling. «First Successful Free Flight» (angliski), 2009-09-19. Arhivēts no oriģināla, laiks: 2021-03-03. Skatīts: 2010-11-21.
3. ↑  «Masten Space Systems Qualifies for Level One Prize in Lunar Lander Challenge» (angliski). 2009-10-08.
4. ↑  «Masten Qualifies for $1 Million Prize; Unreasonable Rocket Completes 1st Attempt». 2009. gada 30. oktobris. Arhivēts no oriģināla, laiks: 2011. gada 30. augustā. Skatīts: 2010. gada 28. novembrī.
5. ↑   Archived 2010. gada 26. augustā, *Wayback Machine* vietnē. D. Mastena blogs 2009-12-30 (angliski)

Ārējās saites
-------------

* Masten Sapce Systems mājaslapa Archived 2011. gada 16. aprīlī, *Wayback Machine* vietnē. (angliski)
* XA Series - Masten Space Systems NASA komerciālo suborbitālo lidojumu pārskatā (angliski)
* Masten Space Systems NASA CRuSR RFI Response Mod 2[novecojusi saite] PDF (angliski)